Paartjie in kar doodgeskiet | Maroela Media
Paartjie in kar doodgeskiet
'n 48-jarige man is in hegtenis geneem in verband met die skietdood van twee mense in 'n motor Maandagaand in Mokopane (Potgietersrus) in Limpopo.
Lt.kol. Moatshe Ngoepe, provinsiale polisiewoordvoerder, het Dinsdag gesê die man het na bewering sy 32-jarige vriendin, met wie hy 'n verhouding gehad het, in 'n motor saam met 'n ander man aangetref. Dié man (49) was glo haar minnaar.
"Die stilstaande motor was op die hoek van Retief- en Pretoriusstraat in die dorp se sakegebied. Die man het hulle glo genader en albei in die motor doodgeskiet sonder om 'n woord te sê," het Ngoepe aan Maroela Media gesê.
"Die motief vir die moorde word nog ondersoek, maar die moontlikheid van 'n liefdesdriehoek word nie uitgesluit nie."
Die man is in hegtenis geneem op twee aanklagte van moord. Hy moet binnekort in die Mokopane-landdroshof verskyn.
Die oorledenes is geïdentifiseer as Elliott Makalela en Sina Kgosana, albei inwoners van Mokopane.
Limpopo misdaad mokopane
Nog SAUK-raadslede bedank
Zuma sê hy 'het Zwane berispe'
Soveel hartseer en dit nou vir wat? Mense moet begin leer om hulle dinge uit te sorteer en nie mekaar dood te maak daaroor nie….